Kortnuus - Misdaad - Republikein
Wednesday, February 26th, 19:21:22
Vier vas vir veediefstal
Die Namibiese polisie op Rehoboth het vier mans in twee afsonderlike gevalle van veediefstal in hegtenis geneem.
Volgens Nampol se waarnemende koördineerder van misdaadondersoeke in die Hardapstreek, hoofinsp. Simon Hauwanga, is drie verdagtes op Bahnhof, sowat 15 km buite die dorp, vasgetrek ná hulle glo 16 skape op Farm Vogelspan in die Rehoboth-distrik gesteel het. Twee verdagtes is ook agter tralies nadat hulle na bewering 'n koei op die plaas Sebras geslag het en die karkas wou verkwansel het.
In 'n onverwante voorval is vier mans op Maltahöhe in hegtenis geneem nadat hulle twee gemsbokke op die plaas Kronenhof-Wes 154 glo sonder die nodige permit gejag het. - Nampa
N$20 000 se dwelms gekonfiskeer
'n Man is Vrydagaand by die Mariental-padblokkade in hegtenis geneem nadat hy met dwelms betrap is. Hy het na wat verneem word dagga en Mandrax met 'n straatwaarde van sowat N$20 000 in sy besit gehad. - Nampa